CELEX: 32020R0268
Language: hu
Date: 2020-02-26 00:00:00
Title: A Bizottság (EU) 2020/268 Rendelete (2020. február 26.) az 1333/2008/EK európai parlamenti és tanácsi rendelet III. mellékletének a szorbinsav (E 200) tojáshéj díszítő színezésére szolgáló folyékony színezékkészítményekben való használata tekintetében történő módosításáról (EGT-vonatkozású szöveg)

27.2.2020   
               
               
                  HU
               
               
                  Az Európai Unió Hivatalos Lapja
               
               
                  L 56/4
               
            
         A BIZOTTSÁG (EU) 2020/268 RENDELETE
         (2020. február 26.)
         az 1333/2008/EK európai parlamenti és tanácsi rendelet III. mellékletének a szorbinsav (E 200) tojáshéj díszítő színezésére szolgáló folyékony színezékkészítményekben való használata tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
         mivel:
         
                     (1)
                  
                  
                     Az 1333/2008/EK rendelet III. melléklete meghatározza az élelmiszer-adalékanyagokban, élelmiszerenzimekben, élelmiszer-aromákban és tápanyagokban való használatra jóváhagyott élelmiszer-adalékanyagok uniós jegyzékét és azok felhasználási feltételeit.
                  
               
                     (2)
                  
                  
                     A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
                  
               
                     (3)
                  
                  
                     Az 1333/2008/EK rendelet III. mellékletének 2. része alapján a szorbinsav (E 200) a színezékkészítmények esetében már engedélyezett élelmiszer-adalékanyag, akár önállóan, akár a kálium-szorbáttal (E 202), a benzoesavval (E 210), a nátrium-benzoáttal (E 211) és a kálium-benzoáttal (E 212) együttesen a készítményben az 1 500 mg/kg-os felső határérték, a végtermékben pedig a szabad savban kifejezett 15 mg/kg felső határérték mellett alkalmazva.
                  
               
                     (4)
                  
                  
                     2017. április 27-én kérelmet nyújtottak be a tojáshéj díszítő színezésére szolgáló, a végső fogyasztónak történő értékesítésre szánt folyékony színezékkészítmények esetében a szorbinsav (E 200) magasabb, 2 500 mg/kg-os felső határérték mellett történő használatának engedélyezésére vonatkozóan. A kérelmet a Bizottság ezután az 1331/2008/EK rendelet 4. cikkének megfelelően hozzáférhetővé tette a tagállamok számára.
                  
               
                     (5)
                  
                  
                     A szorbinsavat (E 200) a színezékkészítményekben tartósítószerként használják. A kérelmező bizonyította, hogy a szorbinsavnak (E 200) a színezékkészítmények tekintetében jelenleg engedélyezett 1 500 mg/kg-os felső határértéke nem elegendő a tojáshéj díszítő színezésére szolgáló folyékony színezékkészítmények megfelelő tartósításának – és következésképpen azok mikrobiológiai biztonságosságának – biztosításához. Ez a készítményekben használt természetes eredetű, nem steril élelmiszer-színezékekre, valamint e szezonális termék szükséges eltarthatósági idejére vezethető vissza. A kérelemből kitűnik, hogy a szorbinsavnak (E 200) a színezékkészítmények esetében a kívánt technológiai funkció eléréséhez szükséges mennyisége 2 500 mg/kg. A kérelmező által végzett vizsgálatok alapján a szorbinsavnak (E 200) a tojáshéjból a tojás ehető részébe való kioldódása normál használat (teljesen ép vagy enyhén sérült tojások színezése) esetén az 5 mg/kg-os kimutatási szint alatt van. Következésképpen a kérelem szerint a tojáshéj díszítő színezésére szolgáló folyékony színezékkészítményekhez használt szorbinsav (E 200) kérelmezett magasabb szintje nem eredményezné a fogyasztók esetében a szorbinsavnak (E 200) való kitettség növekedését.
                  
               
                     (6)
                  
                  
                     2015. június 30-án az Európai Élelmiszerbiztonsági Hatóság (a továbbiakban: Hatóság) többek között a szorbinsav (E 200) és a kálium-szorbát (E 202) újraértékeléséről szóló tudományos szakvéleményt tett közzé (3), amelynek nyomán a szorbinsav (E 200) és a kálium-szorbát (E 202) tekintetében új ideiglenes, csoportra vonatkozó megengedhető napi bevitelt állapított meg, amelynek értéke 3 mg szorbinsav/ttkg/nap. A Hatóság arra a következtetésre jutott, hogy az egyik országban a lakosságon belül a kisgyermekek és a gyermekek csoportja esetében a magas beviteli szint meghaladta ezt a szorbinsav (E 200) és a kálium-szorbát (E 202) tekintetében megállapított ideiglenes, csoportra vonatkozó megengedhető napi bevitelt. A Hatóság további reprodukciós toxicitásvizsgálat elvégzését ajánlotta a szorbinsav (E 200) és a kálium-szorbát (E 202) tekintetében megállapított ideiglenes, csoportra vonatkozó megengedhető napi bevitel újraértékelése céljából.
                  
               
                     (7)
                  
                  
                     2016. június 10-én a Bizottság a Hatóság által azonosított adatigények alapján nyilvános felhívást tett közzé többek között a szorbinsavra (E 200) és a kálium-szorbátra (E 202) vonatkozó tudományos és technológiai adatok szolgáltatására (4). Sor került a Hatóság által a szorbinsav (E 200) és a kálium-szorbát (E 202) tekintetében ajánlott, patkányokon végzett reprodukciós toxicitásvizsgálat vállalkozók általi lefolytatására, és annak adatait értékelés céljából megküldték a Hatóságnak. Ennek eredményeként a Hatóság 2019. március 1-jén tudományos szakvéleményt tett közzé a szorbinsav (E 200) és a kálium-szorbát (E 202) élelmiszer-adalékanyagként való felhasználása újraértékelésének nyomon követéséről (5). Az új reprodukciós toxicitási adatok alapján a Hatóság a szorbinsav (E 200) és a kálium-szorbát (E 202) tekintetében 11 mg szorbinsav/ttkg/nap értékben kifejezett, csoportra vonatkozó megengedhető napi bevitelt határozott meg. A Hatóság az új, csoportra vonatkozó megengedhető napi bevitelt összehasonlította a 2015. június 30-i tudományos szakvéleményében szereplő legrealisztikusabb becsült expozíciós értékelési forgatókönyvvel, és megállapította, hogy ez az expozíció sem az átlagos, sem a magas beviteli szinten nem haladja meg a csoportra vonatkozó megengedhető napi bevitelt egyetlen népességcsoportban sem.
                  
               
                     (8)
                  
                  
                     Az 1331/2008/EK rendelet 3. cikke (2) bekezdésének alapján a Bizottság köteles kikérni a Hatóság véleményét az 1333/2008/EK rendelet III. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve azokban az esetekben, amikor a naprakésszé tétel valószínűsíthetően nem gyakorol hatást az emberi egészségre.
                  
               
                     (9)
                  
                  
                     A szorbinsav (E 200) tojáshéj díszítő színezésére szolgáló folyékony színezékkészítményekhez való felhasználásának a kérelmező által kért kiterjesztett használata az uniós jegyzék naprakésszé tételét teszi szükségessé. A szorbinsav (E 200) kiterjesztett használata nem eredményezi a szorbinsavnak (E 200) való kitettség növekedését, és valószínűsíthetően nem gyakorol hatást az emberi egészségre. Ezenkívül a Hatóság szerint a már engedélyezett felhasználások és felhasználási szintek mellett a szorbinsavnak (E 200) és a kálium-szorbátnak (E 202) való kitettség nem jelent biztonsági kockázatot, mivel nem eredményezi a megengedhető napi bevitel túllépését. Következésképpen a Hatóság véleményét nem szükséges kikérni.
                  
               
                     (10)
                  
                  
                     Ezért helyénvaló engedélyezni a szorbinsav (E 200) tojáshéj díszítő színezésére szolgáló, a végső fogyasztónak történő értékesítésre szánt folyékony színezékkészítmények tartósítószereként a készítményben a 2 500 mg/kg felső határérték mellett történő felhasználását.
                  
               
                     (11)
                  
                  
                     Az 1333/2008/EK rendelet III. mellékletét ezért ennek megfelelően módosítani kell.
                  
               
                     (12)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az 1333/2008/EK rendelet III. melléklete e rendelet mellékletének megfelelően módosul.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. február 26-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 354., 2008.12.31., 16. o.
         
         
            (2)  Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
         
            (3)  EFSA Journal 2015;13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en
         
            (5)  EFSA Journal 2019;17(3):5625.
      
      
         
            MELLÉKLET
            Az 1333/2008/EK rendelet III. mellékletének 2. része az „E 200–202 Szorbinsav – kálium-szorbát”, az „E 210 Benzoesav”, az „E 211 Nátrium-benzoát” és az „E 212 Kálium-benzoát” élelmiszer-adalékanyagokra vonatkozó bejegyzések után az alábbi bejegyzéssel egészül ki:
            
               
                           „E 200
                        
                        
                           Szorbinsav
                        
                        
                           2 500  mg/kg a készítményben
                        
                        
                           A tojáshéj díszítő színezésére szolgáló, a végső fogyasztónak történő értékesítésre szánt folyékony színezékkészítmények”